หุ้นไทยสวนทางตลาดภูมิภาคปิดเช้าร่วง3.91จุด
หุ้นไทยแกว่งแดนลบปิดตลาดภาคเช้าที่ระดับ 1,555.08 จุด ลดลง 3.91 จุด มูลค่าการซื้อขาย 20,855.19 ล้านบาท
9 ธ.ค. 2562

หุ้นไทยแกว่งแดนลบปิดตลาดภาคเช้าที่ระดับ 1,555.08 จุด ลดลง 3.91 จุด มูลค่าการซื้อขาย 20,855.19 ล้านบาท
เมื่อวันที่ 9 ธ.ค. 62 ตลาดหุ้นไทยเคลื่อนไหวในแดนลบเป็นส่วนใหญ่ก่อนปิดช่วงเช้าที่ระดับ 1,555.08 จุด ลดลง 3.91 จุด (-0.25%) มูลค่าการซื้อขาย 20,855.19 ล้านบาท โดยดัชนีทำระดับสูงสุดที่ 1,559.93 จุด และทำระดับต่ำสุดที่ 1,548.01 จุด
นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน กล่าวว่า ตลาดหุ้นไทยเช้านี้ปรับตัวลงสวนทางตลาดหุ้นในภูมิภาคเอเชียที่ส่วนใหญ่เคลื่อนไหวในแดนบวก ยกเว้นตลาดในกลุ่ม TIP ที่แกว่งออกด้านข้าง โดยตลาดบ้านเรารับแรงถ่วงจากปัจจัยเฉพาะของหุ้นรายตัว อย่างเช้านี้หุ้น AOT ที่ถ่วงตลาดฯ จากความกังวลกำไรปี 63 จะถูกกระทบหากต้องแบ่งรายได้จัดเก็บค่าบริการผู้โดยสารขาออก (Passenger Service Charge : PSC) เข้ากองทุนหมุนเวียนกรมท่าอากาศยาน
นอกจากนี้ ตลาดขาดความเชื่อมั่นด้วยหลังจากที่ปรับตัวลงมาต่อเนื่อง และตลาดฯก็ไม่ react ตามตลาดต่างประเทศที่มีปัจจัยบวกเข้ามา อย่างไรก็ดีสัปดาห์นี้ให้ติดตามปัจจัยการเมืองในประเทศ การประชุมธนาคารกลางสหรัฐ (เฟด), การประชุมธนาคารกลางยุโรป (ECB) รวมถึงในวันที่ 15 ธ.ค.เป็นวันที่สหรัฐฯจะปรับขึ้นภาษีนำเข้าสินค้าจีน แม้ตลาดคาดว่าจะเลื่อนออกไปก่อน แต่ก็ต้องรอดูผลว่าจะออกมาเป็นอย่างไร
แนวโน้มการลงทุนในช่วงบ่ายนี้ นายกรภัทร กล่าวว่า ตลาดฯค่อย ๆ สร้างฐาน โดยมีแนวรับ 1,546 จุด ส่วนแนวต้าน 1,570-1,576 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
AOT มูลค่าการซื้อขาย 1,684.57 ล้านบาท ปิดที่ 73.00 บาท ลดลง 2.25 บาท
CPALL มูลค่าการซื้อขาย 1,238.16 ล้านบาท ปิดที่ 73.75 บาท ลดลง 1.25 บาท
PTT มูลค่าการซื้อขาย 555.13 ล้านบาท ปิดที่ 42.50 บาท เพิ่มขึ้น 0.50 บาท
INTUCH มูลค่าการซื้อขาย 511.77 ล้านบาท ปิดที่ 58.25 บาท เพิ่มขึ้น 1.50 บาท
CPF มูลค่าการซื้อขาย 511.33 ล้านบาท ปิดที่ 26.00 บาท ลดลง 0.50 บาท